Eva kennir seg einsamalla, tí hon ongar vinkonur hevur, tá hon byrjar á Hartvig Nissen miðnámsskúlanum. Í skúlanum møtir hon Vilde, Sanu, Nooru og Chris, og saman byrja tær sín egna sokallaða russibuss. Eva lítir ikki á sjeikin hjá sær, og at enda kemur undan kavi, hví so er. Norska ungdómsrøðin SKAM–á føroyskum SKOMM–er komin út í føroyskari týðing. Bøkurnar eru handritini til væl umtóktu sjónvarpsrøðina, sum varð víst árini 2015-17, eisini í føroyskum sjónvarpi. SKOMM-fjepparar fara at kenna røðina aftur, men í bókunum er eisini eykatilfar, sum ikki var við í sjónvarpsrøðini, sum senur og samrøður, formæli, eftirmæli umframt viðmerkingarnar hjá rithøvundinum. Røðin viðger evnið skomm í ungdómslívi í dag í sambandi við eitt nú kynsligan samleika, trúgv og sálarsjúku. Í bókunum síggja vit ljósu og myrku síðurnar í gerandisdegnum hjá ungum gentum og dreingjum, sum ganga í miðnámi.